22. mail teele saadetud SpaceX Dragon kosmosekapsel on asunud tagasiteele Maa suunas. Rahvusvahelisest kosmosejaamast (ISS) Eesti aja järgi öösel kell pool kaks eraldunud Dragon peaks koduplaneedile naasma juba täna õhtul kell 18:44 (Eesti aeg). Kes soovib, aga tagasitulekut täies mahus nautida, see peaks arvestama, et protseduur ise algab juba kell 17:15. Dragoni maandumispaik on seejuures valitud piisavalt suure eksimisruumiga, olles Californiast mitmesaja miili kaugusel Vaikses ookeanis.
Kes soovib ajaloolist hetke, mil erafirma poolt loodud kosmoseprojekti vili vette prantsatab, oma silmaga kaeda, sel soovitame õigeagselt lülituda Nasa TV “sagedusele”. Parim võimalus selleks on Ustreami kaudu ning mobiilsetele lugejatele tuletame meelde, et ülekannet on võimalik jälgida ka iOS’i või Androidi rakenduse vahendusel.